
A proprioceptív tréning hatása a női amatőr kézilabdázók teljesítményére és sérüléskockázatára

Bevezetés és célkitűzés:
Kutatásunk célja annak feltérképezése volt, hogy a proprioceptív tréning milyen hatással van a
női amatőr kézilabdázók teljesítményére, szezon közbeni fáradékonyságára és
sérüléskockázatára. Vizsgálatunkban arra kerestük a választ, hogy az ilyen edzések javítják-e a
fizikai állóképesség és stabilitás fenntartását az idény során, hatással vannak-e a felugrás
magasságára és minőségére, valamint csökkentik-e a térd- és bokasérülések kockázatát.
Anyag és módszer:
Két azonos edzés- és mérkőzés programmal dolgozó csapatot vizsgáltunk a 2023/24-es
szezonban. A mintacsoport az edzéseit proprioceptív tréninggel egészítette ki, míg a másik
csapat kontrollcsoportként funkcionált. Az adatgyűjtés erőplató (CMJ+L), Y-Balance teszt és
InBody 270 segítségével történt; az erőplató mérései a dinamikus erőkifejtést és stabilitást
értékelték, míg az InBody a testösszetételt és izomtömeget elemezte.

Eredmények és következtetés:
A kapott eredmények szerint statisztikai szempontból nem mutatkozott szignifikáns különbség
az általános kondícióban, azonban a szórásértékek alapján a kontrollcsoportban a kifáradás jelei
kifejezőbbek voltak. A felugrások vizsgálata alapján a proprioceptív tréning nem befolyásolta
a felugrás magasságát, de a minőségében – különösen az excentrikus és koncentrikus
szakaszokban – javulás mutatkozott a mintacsoportban. Eredményeink megerősítik mások
eredményeit (Winter et al., 2022; Moreira Silva et al., 2022), hogy a proprioceptív tréning
jelentős javulást eredményezhet a proprioceptív és motoros funkciókban. A vizsgálati időszak
alatt sérülés nem fordult elő egyik csoportban sem, ezért a rehabilitációs hatásra
esettanulmányok alapján következtettünk. Az általunk alkalmazott mérési módszerek jól
követik a sportolók mozgásállapotát, a CMJ eredmények alapján pedig a talajreakció- erő
görbék meredeksége a neuromuszkuláris rendszer állapotára utal, figyelmeztetve az
edzéstervek vagy a rehabilitáció szükséges módosításaira. A sportolók folyamatos
monitorozása nem csak azt aktuális fizikai állapot meghatározása miatt fontos, hanem a
pszichés aspektusok miatt is. Csányi és mtsai (2024) megfigyelései alapján kijelenthető, hogy
a sportolókban a rehabilitáció után jelen van az újabb sérüléstől való félelem, így egy
folyamatos nyomon követési protokoll pszichés támogatást is nyújthat a sportolónak.



